# Blir man ruset når man bruker medisinsk cannabis?

## Spørsmål

Blir man ruset når man bruker medisinsk cannabis? 

## Svar

Dette er et spørsmål mange pasienter lurer på. Medisinsk cannabis er beheftet med en del misforståelser og stigma knyttet til at virkestoffet THC i cannabis også kan brukes som et rusmiddel. Men pasienter som bruker cannabis medisinsk går ikke rundt og er ruset. Alt handler om doser og innhold av virkestoffer. Akkurat som for mange andre medisiner i utstrakt bruk.

For varianter av medisinsk cannabis som inneholder under 1 % THC er dette et irrelevant spørsmål. Ruseffekt er ikke en potensiell bivirkning ved bruk av disse variantene. Dette er typisk isolert CBD (som i Epidyolex) eller helplante CBD med GMP-standard.

For varianter med et høyrer innhold av THC gjelder følgende:

Ved medisinsk bruk regnes ruseffekt som en uønsket bivirkning som kan oppstå ved OVERDOSERING av THC. I så henseende er ikke medisinsk cannabis alene. Vi har flere medikamenter som kan gi ruseffekt ved overdosering. Alt handler om dose, opptrapping, tilvenning og innhold av virkestoffer. Vanlige doser av THC til medisinsk bruk ligger gjerne mellom 0,5 - 40 mg i DØGNET etter at pasienten har gått gjennom en opptrappingsperiode. Men dette avhenger av diagnose og individuelle forhold. Man starter med lave doser, typisk 0,5 - 2,5 mg THC I DØGNET. Man øker deretter dosene gjennom en tilvenningsperiode, tilsvarende det man gjør ved eksempelvis bruk av lyrica, benzodiazepiner og opiater.

Til sammenligning regnes èn rusDOSE å ligge på 15 mg THC blant uerfarne brukere, og gjerne over 50 mg per DOSE for erfarne brukere. Altså en vesentlig forskjell.

I studier gjort på munnsprayen Sativex (som har et 50/50 forhold av CBD og THC) finner man at 4 av 100 opplever ruseffekt som en forbigående bivirkning. Det vil si at 96 av 100 ikke opplever denne bivirkningen. Tallet vil kunne endres etter hvor stor mengden THC er i forhold til CBD, og med administrasjonsform. Derfor gjelder som hovedregel; start med lave doser og øk gradvis. Dette er noe leger allerede er vant med å gjøre ved utprøving av andre medisiner også.

Så nei, man går ikke rundt og er ruset når man bruker medisinsk cannabis.
