# Hva ønsker vi å oppnå?

Målet er å finne en løsning på den utfordrende situasjonen som norske pasienter, leger og forskere står overfor når det gjelder bruk av medisinsk cannabis (MC) i behandling. Internasjonal forskning, inkludert arbeid fra ledende miljøer som Imperial College London, viser at vi nå er forbi spørsmålet om medisinsk cannabis har effekt på en rekke tilstander. Utfordringen ligger i å identifisere hvilke varianter og doser som virker best for hver enkelt indikasjon og pasientgruppe. Derfor jobber vi for å etablere en registerstudie og prøveordning i Norge som kan bidra til å gi oss denne kunnskapen, med følgende sentrale kriterier: 

![register](./pilot.png)

## 1. Registerstudie i samarbeid med anerkjent internasjonalt forskningsmiljø

Vi jobber for at Norge implementere Europas største registerstudie på medisinsk cannabis, utviklet ved Imperial College London – et av verdens ledende forskningsmiljøer på feltet. Studien vil følge opp alle pasienter som bruker medisinsk cannabis, uavhengig av diagnose eller type cannabis. Dette vil gi oss innsikt i hvilke varianter som virker best for ulike tilstander, samt bivirkninger. Fagmiljøet ved Imperial ønsker å bistå Norge i denne prosessen og flere norske forskere ønsker å samarbeide med Imperial om å få dette på plass.

## 2. Utarbeide nasjonalfaglige retningslinjer

70 % av legene i Norge sier at de har lite eller ingen kunnskap om medisinsk cannabis. Det betyr at det er et stort behov for retningslinjer knyttet til hvordan legere skal bruke denne medikamentgruppen. De trenger kunnskaper om doser, opptrapping, kombinasjoner av virkestoffer, kontraindikasjoner, interaksjoner og bivirkningsprofiler. Kunnskap gir trygghet og trygghet gir bedre pasientbehandling. 

Gjennom studien bør leger kunne prøve ut medisinsk cannabis for alle tilstander der pasienten ikke har fått tilstrekkelig hjelp av andre medisiner – så lenge det ikke foreligger medisinske grunner til å unngå det. Det er også ønskelig at flere leger (som allerede kan forskrive A- og B-preparater) skal kunne forskrive medisinsk cannabis til sine pasienter.  Dette vil sikre bedre oppfølging og helhetlig behandling, samt avlaste en allerede overbelastet spesialisthelsetjeneste. Det er ikke hvor legen jobber som er avgjørende, men hvor mye kunnskaper legen har. 

## 3. Dekning av medisinutgifter

Et medikament er ikke reelt tilgjengelig hvis pasienten ikke har råd til det. Alle som får resept på medisinsk cannabis bør få dekket kostnadene gjennom det offentlige, slik som med andre medisiner. I dag må pasientene stort sett betale alt selv (både H-resept og HELFO fungerer dårlig for helt plantemateriale) noe som skaper et todelt system der bare de med god økonomi får tilgang til behandlingen. Dette fører til at mange pasienter kjøper cannabis illegalt, der det er billigere, men uten kvalitetskontroll og trygghet.

## 4. Etterutdanning av leger og helsepersonell

Det er viktig at foreskrivningen av medisinsk cannabis foregår på en trygg og forsvarlig måte. Det er derfor behov for at leger får tilbud om kurs og opplæring om hvordan medisinsk cannabis brukes for å behandle ulike sykdommer. Legene sier selv at de mangler kunnskap på dette området, noe som også bekreftes i studier. Uten tilstrekkelig kunnskap kan ikke legene gi pasienter den beste behandlingen eller føle seg trygge på å forskrive medisinsk cannabis.

## 5. Gjennomgang av helsekrav til førerkort

For at pasienter skal kunne delta i studien er det behov for en grundig gjennomgang av regelverket rundt førerkort og medisinsk cannabis. Som det eneste landet i Europa, har Norge et regelverk som fører til at de fleste pasienter mister førerretten når de får resept på medisinsk cannabis. Dette selv om de bruker varianter og doser som ikke påvirker kjøreevnen. For andre medikamenter som kan ha en midlertidig påvirkning av kjøreevne operer Norge med individuelle vurderinger. Dagens regelverk diskriminerende derfor pasienter som bruker medisinsk cannabis.
